Ալմա Զադիչ

Ալմա Զադիչ (Alma Zadić, ), ավստրիացի քաղաքական գործիչ, իրավագետ, ընտրվել է Ավստրիայի Ազգային խորհրդի պատգամավոր, 2020 թվականի սկզբից նշանակվել այդ երկրի արդարադատության նախարար։

Կենսագրություն 
Ալման տասնամյա մի աղջնակ էր, երբ նրանց ընտանիքը սերբերի ծավալած պատերազմի պատճառով լքեց Բոսնիա և Հերցեգովինան ու ապաստանեց Ավստրիայում։  
 
Վիեննայում միջնակարգ դպրոցն ավարտելուց հետո նա ընդունվել է Ավստրիայի մայրաքաղաքի համալսարան, ուսումնասիրել իրավագիտություն։ Ապա ուսումը շարունակել է Ամերիկայի Միացյալ Նահանգներում՝ Նյու Յորքի Կոլումբիական համալսարանի իրավաբանական ֆակուլտետում , որն ավարտել է 2010 թվականին։ Աշխատել է այդ նույն համալսարանում, ինչպես նաև Միգրացիայի միջազգային կազմակերպությունում; 2011–2017 թթ., որպես իրավաբան, աշխատել է Freshfields Bruckhaus Deringer միջազգային իրավաբանական ֆիրմայում, որը մասնագիտացել է կոնֆլիկտների լուծման ասպարեզում։  Ալման այդ ֆիրմայում 2015 թվականից զբաղեցրել է ավագ իրավաբանի պաշտոնը։ 2017 թվականին Վիեննայի համալսարանում նա պաշտպանել է իր պատրաստած ատենախոսությունն ու ստացել իրավաբանական գիտությունների դոկտորի գիտական աստիճան։ Այդ նույն տարում, ընդգրկվելով Պետեր Պիլզի ղեկավարած կուսակցության ցուցակում, մասնակցել է Ավստրիայի Ազգային խորհրդի ընտրություններին, դարձել XXVI գումարման Ազգային խորհրդի պատգամավոր։ 2019 թվականին խորհրդարանական ընտրություններին մասնակցել է Ավստրիայի Կանաչների ցուցակով և վերընտրվել պատգամավոր։ 2020 թվականի հունվարին Ալմա Զադիչը նշանակվել է արդարադատության նախարար՝ Սեբաստիան Կուրցի ձևավորած երկրորդ կառավարության կազմում։

Ծանոթագրություններ

Արտաքին հղումներ 
 Alma Zadić auf meineabgeordneten.at
 Alma Zadic – Persönliche Website
 Dissertation mit dem Thema „Transitional Justice in Former Yugoslavia“, eingereicht an der Universität Wien 2017.
 Amar Rajkovic, Kamal Alzooz: „Geh bitte, Alma.“ Interview. In: biber, 22. Jänner 2018.
 Alma Zadić  auf der Website des Ministeriums

Վիեննայի համալսարանի շրջանավարտներ
Ավստրիայի քաղաքական գործիչներ
Ավստրիայի նախարարներ
Արդարադատության կին նախարարներ